### NN 109/2025 (6.8.2025.), Pravilnik o opremi službenih vozila te postupanju mobilne jedinice veterinarske inspekcije

MINISTARSTVO POLJOPRIVREDE, ŠUMARSTVA I RIBARSTVA

1560

Na temelju članka 55. stavka 3. Zakona o veterinarstvu (»Narodne novine«, broj 82/13, 148/13, 115/18, 52/21, 83/22, 152/22 i 18/23) ministar poljoprivrede, šumarstva i ribarstva, uz prethodnu suglasnost ministra nadležnog za unutarnje poslove, ministra nadležnog za promet i glavnog državnog inspektora, donosi

PRAVILNIK

O OPREMI SLUŽBENIH VOZILA TE POSTUPANJU MOBILNE JEDINICE VETERINARSKE INSPEKCIJE

Područje primjene

Članak 1.

Ovim se Pravilnikom propisuju načini i postupci obavljanja veterinarskih pregleda vozila u cestovnom prometu koja prevoze životinje, proizvode i nusproizvode životinjskog podrijetla te hranu za životinje, oprema i oznake mobilnih jedinica veterinarske inspekcije i njihovih vozila te postupanje i osposobljavanje veterinarskih inspektora navedenih mobilnih jedinica.

Oprema vozila mobilne jedinice veterinarske inspekcije

Članak 2.

(1) Službeno vozilo mobilne jedinice veterinarske inspekcije za zaustavljanje vozila u cestovnom prometu mora biti opremljeno:

– svjetlosnim displejem (ekranom) ugrađenim u vozilo za davanje tekstualnih poruka, na kojem se može ispisati obvezujuća naredba vidljiva vozaču vozila koje veterinarski inspektor zaustavlja

– uređajem za davanje posebnih zvučnih signala

– plavim bljeskalicama ili plavim rotacijskim svjetlima

– pločicom za reguliranje prometa

– znakom veterinarske kontrole na cesti, u obliku trostrane piramide s natpisom: »DRŽAVNI INSPEKTORAT, VETERINARSKA INSPEKCIJA«, na koji se noću postavlja žuto trepćuće svjetlo za naglašavanje znaka iznad kojeg je postavljeno.

(2) Službeno vozilo mobilne jedinice veterinarske inspekcije, osim s opremom iz stavka 1. ovoga članka, mora biti opremljeno i s:

– reflektirajućim prslucima za inspektore s natpisom »DRŽAVNI INSPEKTORAT, VETERINARSKA INSPEKCIJA« s prednje strane i na leđima

– uređajem za očitanje elektronskih oznaka životinja

– uređajem za mjerenje temperature u vozilima koja se nadziru

– najmanje 2 baterijske svjetiljke s mogućnošću punjenja električnom energijom u službenom vozilu

– električnom instalacijom koja unutar vozila omogućuje rad sredstava za rad (računala, pisača i sl.) na naponu od 220 V s jednim akumulatorom velikog kapaciteta ili odvojenim akumulatorom od akumulatora vozila i mogućnošću neovisnog punjenja istoga, bilo putem agregata ugrađenog na vozilo ili iz javne električne mreže

– stolom za rad inspektora i ormarićem za pohranu dokumentacije

– ljestvama za pristup životinjama na višim etažama vozila koja se nadziru

– bijelim svjetlom ugrađenim na vozilo koje služi isključivo za osvjetljavanje prostora oko vozila prilikom rada noću

– POS uređajem za naplatu.

Natpis na službenom vozilu

Članak 3.

Službena vozila mobilne jedinice veterinarske inspekcije moraju imati na lijevoj i desnoj vanjskoj bočnoj strani vozila natpis »DRŽAVNI INSPEKTORAT, VETERINARSKA INSPEKCIJA«.

Naredbe na svjetlosnom displeju (ekranu)

Članak 4.

(1) Na svjetlosnom displeju (ekranu) iz članka 2. stavka 1. podstavka 1. ovoga Pravilnika mogu se vozačima vozila registriranih u Republici Hrvatskoj u prijevozu u cestovnom prometu iskazati sljedeće naredbe:

– »STOP – VETERINARSKA INSPEKCIJA«

– »VETERINARSKA INSPEKCIJA – SLIJEDITE ME«.

(2) Pri zaustavljanju vozila koja nisu registrirana u Republici Hrvatskoj, mogu se vozačima iskazati sljedeće naredbe:

– »STOP – VETERINARY INSPECTION«

– »VETERINARY INSPECTION – FOLLOW ME«.

Ovlasti veterinarskih inspektora mobilne jedinice veterinarske inspekcije u kontrolama u cestovnom prometu

Članak 5.

(1) Veterinarski inspektori mobilne jedinice veterinarske inspekcije obavljaju nadzor nad trajanjem ukupnog vremena vožnje vozila za prijevoz živih životinja i nadzor tahografa, nadzor GPS sustava i nadzor termografa te druge kontrole u skladu s odredbama posebnih propisa.

(2) Veterinarski inspektori mobilne jedinice veterinarske inspekcije ovlašteni su u cestovnom prometu zaustavljati vozila koja prevoze životinje, proizvode i nusproizvode životinjskog podrijetla te hranu za životinje odnosno vozila koja su sumnjiva na prijevoz životinja i navedenih proizvoda.

(3) Zaustavljanje vozila iz stavka 2. ovoga članka obavlja se u vrijeme i na mjestima očekivanog ili izvanrednog prolaska vozila koja su premet nadzora.

Ovlasti veterinarskih inspektora mobilne jedinice veterinarske inspekcije za zaustavljanje vozila

Članak 6.

(1) Veterinarski inspektori mobilne jedinice veterinarske inspekcije mogu zaustaviti vozilo radi provedbe inspekcijskog nadzora, na način da:

– prate vozilo koje je predmet nadzora službenim vozilom mobilne veterinarske jedinice

– samostalno zaustavljaju vozila koja su predmet nadzora na prikladnom mjestu na cesti, koristeći pločicu za reguliranje prometa iz članka 2. stavka 1. podstavka 4. ovog Pravilnika i znak veterinarske kontrole na cesti iz članka 2. stavka 1. podstavka 5. ovog Pravilnika

– na kontrolnoj točki na kojoj se inspekcijski nadzor obavlja u okviru koordiniranog nadzora s drugim državnim tijelima i službama Republike Hrvatske vozila koja su predmet nadzora zaustavljaju samostalno, koristeći pločicu za reguliranje prometa iz članka 2. stavka 1. podstavka 4. ovog Pravilnika i znak veterinarske kontrole na cesti iz članka 2. stavka 1. podstavka 5. ovog Pravilnika ili obavljaju nadzor nad vozilima koja je iz prometa isključila policija.

(2) Ako ovim Pravilnikom nije drukčije propisano, veterinarski inspektori mobilne jedinice veterinarske inspekcije zaustavljaju vozila u cestovnom prometu na način kako je to propisano posebnim propisom o načinu postupanja policijskih službenika u obavljanju poslova nadzora i upravljanja prometom na cestama.

Dopuštena mjesta za zaustavljanje vozila

Članak 7.

(1) Zaustavljanje vozila obavlja se u pravilu na mjestima na kojima se ne ugrožava sigurnost drugih sudionika u prometu i gdje se vozilo koje je predmet nadzora cijelom svojom površinom može ukloniti s kolnika, kao što su parkirališta, odmorišta i ugibališta.

(2) U izuzetnim slučajevima, ako se nadzor vozila obavlja na kolniku, na službenom vozilu mobilne jedinice veterinarske inspekcije mora biti upaljeno plavo rotacijsko svijetlo ili plave bljeskalice iz članka 2. stavka 1. podstavka 3. ovog Pravilnika, a službeno vozilo se mora nalaziti na sigurnoj udaljenosti iza vozila koje je zaustavljeno.

(3) Zaustavljanje vozila na autocesti obavlja se na za to prikladnom mjestu, kao što je izgrađeno ugibalište, odmorište, prostor uz naplatne kućice, na parkiralištu benzinske postaje i sličnim mjestima.

(4) Iznimno od odredbe stavka 3. ovoga članka, u osobito opravdanim slučajevima, a vodeći računa o sigurnosti svih sudionika u prometu, zaustavljanje vozila na autocesti može se obaviti i na prometnoj traci namijenjenoj za zaustavljanje vozila u nuždi (zaustavni trak).

(5) Vozila se ne smiju zaustavljati na prijevojima, u tunelima, na mostovima, zaustavnim trakama autocesta i križanjima.

Znak veterinarske kontrole na cesti

Članak 8.

(1) Prije mjesta na kojem se vrši zaustavljanje vozila veterinarski inspektori mobilne jedinice veterinarske inspekcije obvezni su postaviti na razdaljini koja garantira sigurnost znak veterinarske kontrole na cesti iz članka 2. stavka 1. podstavka 5. ovog Pravilnika.

(2) Znak iz stavka 1. ovoga članka ne smije biti postavljen na mjestu na kojem bi zaustavljanje vozila radi inspekcijskog nadzora ugrožavalo sigurnost ostalih sudionika u prometu ili predstavljalo smetnju za normalan tok prometa ili kretanje pješaka.

(3) Ako bi postavljanje znaka iz stavka 1. ovog članka ugrozilo obavljanje nadzora, veterinarski inspektori mobilne jedinice veterinarske inspekcije, uz poduzimanje mjera sigurnosti za ostale sudionike u prometu, ovlašteni su vozila zaustavljati bez prethodno postavljenog znaka veterinarske kontrole na cesti.

Pločica za reguliranje prometa

Članak 9.

(1) Pločica za reguliranje prometa iz članka 2. stavka 1. podstavka 4. ovog Pravilnika:

– ima oblik kruga promjera 19,5 cm

– ima osnovu s jedne strane žute boje, s crvenim rubom širine 3 cm, na kojem je crnim slovima ispisan tekst: »STOP VETERINARSKA INSPEKCIJA« i »STOP VETERINARY INSPECTION«

– ima osnovu s druge strane bijele boje, s crvenim rubom širine 3 cm, na kojem je crnim slovima ispisan tekst: »STOP VETERINARSKA INSPEKCIJA« i »STOP VETERINARY INSPECTION«, a na sredini se nalazi rasvjetno tijelo crvene boje promjera 10 cm.

(2) Pločica iz stavka 1. ovoga članka mora se nalaziti na rukohvatu i biti presvučena reflektirajućom tvari.

Reflektirajući prsluci

Članak 10.

Prilikom zaustavljanja vozila u cestovnom prometu veterinarski inspektori mobilne jedinice veterinarske inspekcije su dužni nositi reflektirajuće prsluke iz članka 2. stavka 2. podstavka 1. ovog Pravilnika.

Korištenje zvučne i svjetlosne signalizacije

Članak 11.

(1) Prilikom zaustavljanja vozila u cestovnom prometu veterinarski inspektori mobilne jedinice koriste službeno vozilo iz članka 2. ovog Pravilnika, koristeći uređaje za davanje zvučnih i svjetlosnih signala ugrađene na ili u službena vozila.

(2) Veterinarski inspektori mobilne jedinice veterinarske inspekcije smiju upotrebljavati zvučnu i svjetlosnu signalizaciju, poštujući pri tome odredbe posebnog propisa o sigurnosti prometa na cestama, u sljedećim uvjetima:

– prilikom korištenja prava prednosti prolaza radi obavljanja službene kontrole u okviru stvarne i mjesne nadležnosti

– prilikom otkrivanja kršenja propisa i postupanje po istima, a za provedbu kojih je nadležna veterinarska inspekcija Državnog inspektorata

– prilikom korištenja prava prednosti prolaza u svrhu provođenja nadzora nad jednim ili skupinom vozila iz članka 1. ovog Pravilnika.

(3) Zvučne i svjetlosne znakove iz službenog vozila veterinarski inspektori mobilne jedinice veterinarske inspekcije daju u slučaju izdavanja naredbe za zaustavljanje vozila koje je predmet nadzora.

(4) U slučajevima iz stavka 3. ovoga članka, na ili u službenom vozilu mora biti uključeno plavo rotacijsko svjetlo ili bljeskalice plave boje i zvučni signali, službeno vozilo kreće se iza ili ispred vozila koje se namjerava zaustaviti, a inspektor pomoću pločice za reguliranje prometa iz članka 2. stavka 1. podstavka 4. ovog Pravilnika izdaje sudioniku u prometu odgovarajuća upozorenja odnosno naredbe.

Vrste svjetlosnih signala

Članak 12.

Svjetlosni signali daju se posebnim uređajima za davanje svjetlosnih signala koji se nalaze na ili u vozilu iz članka 2. ovog Pravilnika te sredstvima za ručno davanje svjetlosnih signala.

Svjetlosni signali ručnim sredstvima

Članak 13.

(1) Ako se svjetlosni signal daje ručnim sredstvima, koristi se neprekidno svjetlo crvene boje i usmjerava se okomito na uzdužnu os ceste.

(2) Veterinarski inspektor mobilne jedinice veterinarske inspekcije svjetlosnim znakom iz stavka 1. ovoga članka ujedno određuje i mjesto na dijelu ceste gdje je vozač dužan zaustaviti vozilo na način da se ne ugrožava sigurnost i ne ometa protočnost prometa.

Zvučni signali

Članak 14.

(1) Zvučni signali daju se posebnim uređajem za davanje zvučnih signala koji se nalazi na ili u vozilu i to nizom tonova različitog intenziteta.

(2) Zvučni signali iz stavka 1. ovog članka upotrebljavaju se samo u kombinaciji sa svjetlosnim signalima.

Obveze vozača vozila koje je predmet nadzora

Članak 15.

(1) Vozač kojemu su izdana upozorenja odnosno naredbe iz članaka 11. do 14. ovoga Pravilnika dužan je postupiti u skladu s izdanim upozorenjem odnosno naredbom.

(2) Ako vozač odbije postupiti sukladno izdanom upozorenju ili naredbi veterinarski inspektor mobilne jedinice veterinarske inspekcije o istom će obavijestiti nadležni Operativno komunikacijski centar ili najbližu policijsku upravu.

Provođenje koordiniranih nadzora

Članak 16.

U slučajevima provođenja koordiniranih nadzora iz članka 6. stavka 1. podstavka 3. ovog Pravilnika, kada zaustavljanje vozila u cestovnom prometu istovremeno obavljaju službenici Ministarstva unutarnjih poslova, vojne policije, drugih ovlaštenih tijela i Carinske uprave, navedena nadležna tijela dogovaraju način zajedničkog postupanja i zaustavljanja vozila.

Edukacije inspektora mobilne veterinarske jedinice

Članak 17.

(1) Veterinarski inspektori mobilne jedinice veterinarske inspekcije moraju biti stručno osposobljeni.

(2) Način i vrstu obuke za veterinarske inspektore iz stavka 1. ovoga članka određuje glavni državni inspektor internim aktima Državnog inspektorata.

Stupanje Pravilnika na snagu

Članak 18.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 322-01/24-01/55

Urbroj: 525-09/596-25-25

Zagreb, 24. srpnja 2025.

Potpredsjednik Vlade
 i ministar
 David Vlajčić, v. r.